               ЕВРОПЕЙСКА КОМИСИЯ
            Брюксел, 5.9.2018
            COM(2018) 611 final
            2018/0318(NLE)
            Предложение за
            РЕШЕНИЕ НА СЪВЕТА
            относно сключването, от името на Съюза, на споразумението между Европейския съюз и бившата югославска република Македония за статуса на действия, провеждани от Европейската агенция за гранична и брегова охрана в бившата югославска република Македония

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Член 54, параграф 3 от Регламент (ЕС) 2016/1624 на Европейския парламент и на Съвета от 14 септември 2016 г. за европейската гранична и брегова охрана
                  1
                предвижда, че Европейската агенция за гранична и брегова охрана може да координира оперативното сътрудничество между държавите членки и трети държави по отношение на управлението на външните граници. В това отношение Агенцията може да извършва действия по външните граници с участието на една или повече държави членки и трета държава, граничеща с поне една от тези държави членки, като е необходимо и съгласието на тази съседна трета държава, включително на нейната собствена територия.

               Съгласно член 54, параграф 4 от Регламент (ЕС) 2016/1624, когато се предвижда разполагане на европейски екипи за гранична и брегова охрана в трета държава за действия, при които членовете на екипите ще разполагат с изпълнителни правомощия, или когато това се налага за други действия в трета държава, Съюзът сключва споразумение за статуса със съответната трета държава. Споразумението за статуса обхваща всички аспекти, необходими за провеждане на действията. По-специално то включва описание на обхвата на операцията, гражданската и наказателната отговорност, задачите и правомощията на членовете на екипите. Споразумението за статуса гарантира пълно зачитане на основните права по време на операциите.

               Въз основа на приетите от Съвета указания за водене на преговори Европейската комисия договори с бившата югославска република Македония споразумение за статуса с оглед на създаването на правна рамка, която да даде възможност за незабавни действия чрез изготвяне на оперативни планове при нужда от бързо реагиране. Въпреки че миграционните потоци в региона са много по-малки, отколкото през 2015—2016 г., организираните престъпни мрежи адаптират бързо своите маршрути и методи за контрабанда на мигранти към всякакви нови обстоятелства. С въвеждането на споразумението за статуса отговорните органи на бившата югославска република Македония и държавите — членки на ЕС, координирани от Европейската агенция за гранична и брегова охрана, ще бъдат в много по-добра позиция да реагират бързо на такива възможни развития.

               Приложеното предложение за решение на Съвета представлява правният инструмент за сключване на споразумението за статуса между Европейския съюз и бившата югославска република Македония.

               На 21 февруари 2017 г. Съветът упълномощи Комисията да започне преговори с бившата югославска република Македония за сключване на споразумение за статуса на действия, провеждани от Европейската агенция за гранична и брегова охрана в бившата югославска република Македония.

               Преговорите относно споразумението за статуса бяха започнати на 15 септември 2017 г., вторият им кръг се проведе на 24 ноември 2017 г., а последният — на 30 април 2018 г. Преговорите приключиха успешно с парафирането на проекта за споразумение за статуса от комисаря по въпросите на миграцията, вътрешните работи и гражданството Д. Аврамопулос и министъра на вътрешните работи на бивша югославска република Македония О. Спасовски на 18 юли 2018 г. в Брюксел.

               Комисията счита, че целите, определени от Съвета в неговите указания за водене на преговорите, са постигнати и че проектът на споразумението за статуса е приемлив за Съюза.

               Държавите членки бяха информирани и с тях бяха проведени консултации в съответната работна група на Съвета.

               •Съгласуваност с действащите разпоредби в тази област на политиката

               Понастоящем тринадесет държави членки имат двустранни споразумения с бившата югославска република Македония, които съдържат редица съвместни мерки като гранични проверки, наблюдение, патрулиране, връщане и т.н. Вече съществува също работна договореност (която се актуализира) между Министерството на вътрешните работи на бившата югославска република Македония и Европейската агенция за гранична и брегова охрана, която включва по-специално редовното участие като наблюдатели на територията на държавите членки на представители на сектор „Гранични въпроси и миграция“ в координирани съвместни операции на Европейската агенция за гранична и брегова охрана, със съгласието на приемащата държава членка.

               •Съгласуваност с други политики на Съюза

               Европейската програма за миграцията се основава на четири стълба. Един от тях е управлението на границите, което включва по-добро управление на външната граница на ЕС, по-специално посредством солидарност към държавите членки, които са разположени по външните граници, и подобряване на ефективността на граничните контролно-пропускателни пунктове. Засиленият контрол на границите на бившата югославска република Македония ще окаже също положително въздействие върху външните граници на ЕС, по-специално външните граници на България и Гърция, както и границите на бившата югославска република Македония. По-нататъшното засилване на сигурността по външните граници е в съответствие и с Европейската програма за сигурност.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание за настоящото предложение за решение на Съвета са член 77, параграф 2, буква б) и буква г) и член 79, параграф 2, буква в) от ДФЕС, във връзка с член 218, параграф 6, буква а) от ДФЕС.

               Компетентността на Европейския съюз за сключване на споразумение за статуса е изрично предвидена в член 54, параграф 4 от Регламент (ЕС) 2016/1624, който гласи, че в случаите, когато се предвижда разполагане на европейски екипи за гранична и брегова охрана в трета държава за действия, при които членове на екипите ще разполагат с изпълнителни правомощия, или когато това се налага за други действия в трета държава, Съюзът сключва споразумение за статуса със съответната трета държава.

               Съгласно член 3, параграф 2 от ДФЕС Съюзът разполага с изключителна компетентност за сключване на международни споразумения, когато това е предвидено в законодателен акт на Съюза. В член 54, параграф 4 от Регламент (ЕС) 2016/1624 се предвижда, че Европейският съюз сключва споразумение за статуса със съответната трета държава. Следователно приложеното споразумение с бившата югославска република Македония попада в рамките на изключителната компетентност на Европейския съюз.

               •Субсидиарност (при неизключителна компетентност)

                  Не е приложимо

               •Пропорционалност

               Споразумението за статуса ще даде възможност за разполагане на европейски екипи за гранична и брегова охрана от Европейската агенция за гранична и брегова охрана в бившата югославска република Македония вместо двустранно разполагане от страна на държавите членки в случай на внезапен приток на мигранти.

               Следователно е необходим общ подход за по-добро управление на границите на бившата югославска република Македония.

               •Избор на инструмент

                  Настоящото предложение е в съответствие с член 218, параграф 6, буква а) от ДФЕС, който предвижда приемането от Съвета на решения относно международни споразумения след одобрение от Европейския парламент. Не съществува друг правен инструмент, който да може да бъде използван за постигане на целта, изложена в настоящото предложение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не е приложимо

               •Консултации със заинтересованите страни

                  Не е приложимо

               •Събиране и използване на експертни становища

                  Не е приложимо

               •Оценка на въздействието

                  Не е необходима оценка на въздействието за договарянето на споразумението за статуса.

               •Пригодност и опростяване на законодателството

               Тъй като това ще бъде ново споразумение, оценка или проверки за пригодност на съществуващите инструменти не биха могли да бъдат извършени.

               •Основни права

                  Проектът за споразумение за статуса съдържа разпоредби, с които се гарантира защитата на основните права на лицата, засегнати от действията на членовете на екипите, които участват в действия, координирани от Европейската агенция за гранична и брегова охрана.

                  Разпоредбите относно основните права са обяснени по-подробно в точка 5 „Други елементи“.

               4.ОТРАЖЕНИЕ ВЪРХУ БЮДЖЕТА

               Споразумението за статуса само по себе си няма да доведе до финансови последици. Самото разполагане на екипи на Европейската агенция за гранична и брегова охрана въз основа на оперативен план и съответното споразумение за отпускане на безвъзмездни средства води до разходи, които се поемат от бюджета на Европейската агенция за гранична и брегова охрана. Бъдещите операции в рамките на споразумението за статуса ще бъдат финансирани със собствените ресурси на Европейската агенция за гранична и брегова охрана.

               Финансовата обосновка за разходите на Европейската агенция за гранична и брегова охрана, приложена към предложението за Регламент за европейската гранична и брегова охрана, оценява механизма за засилено сътрудничество с трети държави (включително евентуални съвместни операции със съседни държави) на 6,090 милиона евро средно годишно за периода 2017—2020 г.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

               Комисията ще осигури подходящ мониторинг на изпълнението на споразумението за статуса.

               Бившата югославска република Македония и Европейската агенция за гранична и брегова охрана следва да оценяват заедно всяка съвместна операция или бърза гранична намеса.

               По-специално Европейската агенция за гранична и брегова охрана, бившата югославска република Македония и държавите членки, участващи в конкретно действие, следва след приключването на всяко действие да изготвят доклад относно прилагането на разпоредбите от споразумението, включително относно обработването на лични данни.

               •Обяснителни документи (за директиви)

                  Не е приложимо

               •Подробно разяснение на отделните разпоредби на предложението

               Обхват на споразумението

               По силата на настоящото споразумение Европейската агенция за гранична и брегова охрана следва да бъде в състояние да разполага европейски екипи за гранична и брегова охрана с изпълнителни правомощия в бившата югославска република Македония, за да извършват съвместни операции и бърза гранична намеса. Макар настоящото споразумение да не разширява обхвата на Споразумението между Европейската общност и бившата югославска република Македония за обратно приемане на незаконно пребиваващи лица („Споразумението между ЕО и бившата югославска република Македония за обратно приемане“)
                  2
               , на екипите на Европейската агенция за гранична и брегова охрана следва да бъде разрешено също така, в хода на конкретна операция по връщане, да съдействат на бившата югославска република Македония при установяването на самоличността на лицата, които следва да бъдат приети обратно в бившата югославска република Македония в съответствие със Споразумението между ЕО и бившата югославска република Македония за обратно приемане.

               Европейските екип за гранична и брегова охрана могат да бъдат разполагани на територията на бившата югославска република Македония само в регионите, граничещи с външните граници на ЕС, като членовете на екипа разполагат с изпълнителни правомощия в тези региони на бившата югославска република Македония, както е посочено в оперативния план.

               Започване на действие

               Агенцията може да предложи инициатива за започване на действие. Компетентните органи на бившата югославска република Македония могат да поискат от Агенцията да обмисли започването на действие. За изпълнението на дадено действие е необходимо съгласието на компетентните органи на бившата югославска република Македония и на Агенцията.

               Оперативен план

               Преди всяка съвместна операция или бърза гранична намеса трябва да бъде договорен оперативен план между Агенцията и бившата югославска република Македония. Този оперативен план трябва също така да бъде одобрен от държавата членка или държавите членки, които граничат с оперативната зона.

               В плана се определят подробно организационните и процедурните аспекти на съвместната операция или на бързата гранична намеса, включително описание и оценка на ситуацията, оперативните цели, оперативната концепция, видът техническо оборудване, което да бъде разположено, планът за изпълнение, сътрудничеството с други трети държави, други агенции и органи на Съюза или международни организации, разпоредбите по отношение на основните права, включително защитата на личните данни, структурата на координирането, управлението, контрола, комуникациите и докладването, организационните договорености и логистиката, оценката и финансовите аспекти на съвместната операция или бързата гранична намеса.

               Задачи и правомощия на членовете на екипа

               Като общо правило екипите са упълномощени да изпълняват задачите и да упражняват изпълнителните правомощия, които са необходими за провеждането на операциите по граничен контрол и връщане. Те спазват законовите и подзаконовите актове на бившата югославска република Македония.

               Екипите действат единствено на територията на бившата югославска република Македония съгласно инструкциите и в присъствието на гранични служители или други компетентни служители на бившата югославска република Македония.

               Членовете на екипа носят, когато е уместно, собствената си униформа, видими лични идентификационни знаци, както и синя лента на ръкава на униформата с отличителните знаци на Европейския съюз и на Агенцията. Те носят също така документ за акредитиране, за да може тяхната самоличност да бъде установена от националните органи на бившата югославска република Македония.

               Членовете на екипа могат да носят служебни оръжия, боеприпаси и оборудване, разрешени в съответствие с националното право на собствената им държава и правото на бившата югославска република Македония. Органите на бившата югославска република Македония уведомяват предварително Агенцията за разрешените служебни оръжия, боеприпаси и оборудване, както и за съответната правна рамка и условията за тяхното използване.

               На членовете на екипа се разрешава употребата на сила, включително на служебни оръжия, боеприпаси и оборудване, със съгласието на собствената им държава и на органите на бившата югославска република Македония, в присъствието на гранични служители или други компетентни служители на бившата югославска република Македония и в съответствие с националното право на бившата югославска република Македония. Органите на бившата югославска република Македония могат да разрешат на членовете на екипа да използват сила и в отсъствието на своите гранични служители. Органите на бившата югославска република Македония уведомяват предварително Агенцията за разрешената употреба на физическа сила и средства за принуда, както и за условията за тяхното използване.

               Преди разполагането на членовете на екипа органите на бившата югославска република Македония уведомяват Агенцията за националните бази данни, в които може да се прави справка в съответствие с националното законодателство на бившата югославска република Македония. Достъп до националните бази данни имат само упълномощени лица от бившата югославска република Македония, а данните могат да се споделят единствено с членовете на екипа, ако е необходимо.

               Спиране и прекратяване на действието

               Агенцията и органите на бившата югославска република Македония могат да спрат или да прекратят действието, ако счетат, че другата страна не спазва разпоредбите на Споразумението или на оперативния план.

               Привилегии и имунитети на членовете на екипа

               Членовете на екипа се ползват с имунитет по отношение на наказателната юрисдикция на бившата югославска република Македония за актовете, извършени при изпълнение на техните служебни функции („по време на служба“), но не се ползват с такъв имунитет за актове, извършени когато не са на служба.

               В оперативния план се посочват изрично действията, за които се дава имунитет по отношение на наказателната юрисдикция на бившата югославска република Македония.

               В случай на твърдения за извършено престъпление от член на екипа, преди да започне производството пред съда, изпълнителният директор на Агенцията удостоверява пред компетентните съдебни органи на бившата югославска република Македония дали въпросният акт е извършен при изпълнение на служебните функции на лицето или не. Изпълнителният директор на Агенцията взема своето решение след внимателно разглеждане на всяко изявление, направено от компетентния орган на държавата членка, която е разположила съответния граничен служител или друг компетентен служител, и компетентните органи на бившата югославска република Македония. Удостоверението от страна на изпълнителния директор на Агенцията има задължителен характер за юрисдикцията на бившата югославска република Македония.

               Привилегиите, предоставени на членовете на екипа, и имунитетът по отношение на наказателната юрисдикция на бившата югославска република Македония не освобождават членовете на екипа от юрисдикцията на изпращащата държава членка.

               Подобен режим се прилага за гражданската и административната отговорност на членовете на екипа.

               Имунитетът на членовете на екипите по отношение на наказателната, гражданската и административната юрисдикция на бившата югославска република Македония може да бъде снет от държавата членка, която е разположила въпросния граничен служител или друг компетентен служител. Подобно снемане на имунитет винаги трябва да бъде изрично.

               В споразумението се предвижда механизъм, чиято цел е обезщетяването на вреди. Този механизъм за обезщетяване се основава на член 42 от Регламент (ЕС) 2016/1624 относно европейската гранична и брегова охрана. Ако вредата е причинена от член на екип „по време на служба“, отговорността се поема от бившата югославска република Македония. Ако вредата е причинена „по време на служба“ от член на екип от участваща държава членка вследствие на груба небрежност или умишлено нарушение или ако актът е извършен по време, когато лицето не е било на служба, бившата югославска република Македония може да поиска чрез изпълнителния директор на Агенцията съответната участваща държава членка да изплати обезщетение. Ако вредата е причинена от служител на Агенцията, бившата югославска република Македония може да поиска от Агенцията да изплати обезщетение.

               Спрямо членовете на екипа не могат да се предприемат изпълнителни мерки, освен когато срещу тях е образувано гражданско производство, което не е свързано със служебните им функции.

               Имуществото на членовете на екипа, което е необходимо за изпълнението на служебните им функции, не може да бъде изземвано. При граждански производства членовете на екипа не подлежат на ограничения върху личната им свобода или на други ограничителни мерки.

               По отношение на услугите, предоставяни за Агенцията, членовете на екипа са освободени от изискванията на разпоредбите в областта на социалната сигурност, които може да са в сила в бившата югославска република Македония. Членовете на екипа са освободени от всички форми на данъчно облагане в бившата югославска република Македония върху заплатите и възнагражденията, които получават от Агенцията или от изпращащите държави членки, както и върху други доходи, получени от източник извън бившата югославска република Македония.

               Органите на бившата югославска република Македония разрешават внасянето и изнасянето на предмети за лично ползване от членовете на екипа и ги освобождават от всякакви мита, данъци и други налози (различни от таксите за съхранение, превоз и подобни услуги) върху такива предмети.

               Личният багаж на членовете на екипа не се проверява, освен ако няма сериозни основания да се счита, че той съдържа предмети, които не са предназначени за лично ползване от членовете на екипа, или предмети, чийто внос или износ е забранен със закон или е подчинен на правилата на бившата югославска република Македония за налагане на карантина. В този случай проверките на такъв личен багаж се извършват само в присъствието на съответния/ите член/ове на екипа или на упълномощен представител на Агенцията.

               Документите, кореспонденцията и имуществото на членовете на екипа са неприкосновени, освен в случай на изпълнителни мерки. Членовете на екипа не са длъжни да дават свидетелски показания.

               Документ за акредитиране

               Агенцията, в сътрудничество с бившата югославска република Македония, издава на членовете на екипа документ за акредитиране с цел удостоверяване на самоличността им пред органите на бившата югославска република Македония като доказателство за правата на притежателите му да изпълняват задачите и да упражняват правомощията, предоставени им съгласно настоящото споразумение и оперативния план. Документът за акредитиране, заедно с валиден документ за пътуване, предоставя на члена на екипа достъп до бившата югославска република Македония, без да е необходима виза или предварително разрешение.

               Основни права

               При изпълнението на своите задължения и упражняването на своите правомощия членовете на екипа зачитат в пълна степен основните права и свободи, включително по отношение на достъпа до процедури за предоставяне на убежище, човешкото достойнство и забраната на изтезанията, нечовешкото или унизителното отношение, правото на свобода, принципа на забрана за връщане и забраната на колективното експулсиране, правата на детето и правото на зачитане на личния и семейния живот. Те не дискриминират лицата въз основа на техния пол, расова или етническа принадлежност, религия или убеждения, увреждане, възраст, сексуална ориентация или полова идентичност. Всички мерки в нарушение на тези основни права и свободи са пропорционални на целите, преследвани от тези мерки, и зачитат същността на тези основни права и свободи.

               Всяка страна трябва да разполага с механизъм за подаване на жалби в случай на предполагаемо нарушение на основните права, извършено от нейните служители. Агенцията е установила механизма за жалби, посочен в член 72 от Регламент (ЕС) 2016/1624 относно европейската гранична и брегова охрана, и следователно е изпълнила това си задължение. Омбудсманът на бившата югославска република Македония може да разглежда подобни предполагаеми нарушения, освен ако органите на бившата югославска република Македония не решат да създадат механизъм, който е специално предназначен за разглеждането на жалбите, подадени по силата на настоящото споразумение.

               Обработване на лични данни

               Членовете на екипа обработват лични данни, когато това е необходимо, в съответствие с правилата, приложими за Агенцията и държавите — членки на ЕС. Обработването на лични данни от органите на бившата югославска република Македония се извършва в съответствие с нейното национално законодателство.

               След приключването на всяко действие Агенцията, участващите държави членки и органите на бившата югославска република Македония изготвят общ доклад относно обработването на лични данни от членовете на екипа. Този доклад се изпраща на служителя по въпросите на основните права и длъжностното лице по защита на данните на Агенцията, както и до компетентния орган за защита на личните данни в бившата югославска република Македония. Служителят по въпросите на основните права и длъжностното лице по защита на данните на Агенцията докладват на изпълнителния директор на Агенцията.

               Спорове и тълкуване

               Всички въпроси, възникнали във връзка с прилагането на настоящото споразумение, се разглеждат съвместно от компетентните органи на бившата югославска република Македония и от представители на Агенцията, която се консултира с държавата членка или държавите членки, граничещи с бившата югославска република Македония.

               Ако не бъде постигнато предварително споразумение, споровете относно тълкуването или прилагането на настоящото споразумение се уреждат единствено чрез преговори между бившата югославска република Македония и Европейската комисия, която се консултира с всяка държава членка, граничеща с бившата югославска република Македония.

               Компетентни органи за изпълнението на споразумението

               За бившата югославска република Македония компетентният орган за изпълнението на настоящото споразумение е Министерството на вътрешните работи. За Европейския съюз това е Европейската агенция за гранична и брегова охрана.

               Съвместна декларация

               Двете страни се съгласяват, че въздържането от предприемане на мерки, които има вероятност да застрашат евентуално последващо наказателно преследване на член на екипа от компетентните органи на приемащата държава, включва въздържане от активно улесняване на връщането на засегнатия член на екипа от оперативните помещения на Европейската агенция за гранична и брегова охрана в бившата югославска република Македония в неговата изпращаща държава членка, в очакване на удостоверението от изпълнителния директор на Агенцията.

               2018/0318 (NLE)

               Предложение за

               РЕШЕНИЕ НА СЪВЕТА

               относно сключването, от името на Съюза, на споразумението между Европейския съюз и бившата югославска република Македония за статуса на действия, провеждани от Европейската агенция за гранична и брегова охрана в бившата югославска република Македония

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, букви б) и г) и член 79, параграф 2, буква в), във връзка с член 218, параграф 6, буква а) от него,

               като взе предвид предложението на Европейската комисия,

               като взе предвид одобрението на Европейския парламент
                  3
               ,

               като има предвид, че:

               (1)В съответствие с Решение 2018/XXX на Съвета от […] г. споразумението между Европейския съюз и бившата югославска република Македония за статуса на действия, провеждани от Европейската агенция за гранична и брегова охрана в бившата югославска република Македония, беше подписано от […] на […..] г., при условие че бъде сключено.

               (2)Съгласно член 54, параграф 4 от Регламент (ЕС) 2016/1624, когато се предвижда разполагане на европейски екипи за гранична и брегова охрана в трета държава за действия, при които членовете на екипите ще разполагат с изпълнителни правомощия, или когато това се налага за други действия в трета държава, Съюзът сключва споразумение за статуса със съответната трета държава. Споразумението за статуса обхваща всички аспекти, необходими за провеждане на действията.

               (3)Благодарение на това споразумение за статуса и в съответствие с оперативния план европейски екипи за гранична и брегова охрана могат бързо да бъдат разположени на територията на бившата югославска република Македония и да реагират на текущата промяна на миграционните потоци към крайбрежния маршрут, както и да подпомагат управлението на външните граници и борбата с контрабандата на мигранти.

               (4)Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета
                  4
               ; следователно Обединеното кралство не участва в неговото приемане и не е обвързано от него, нито от неговото прилагане.

               (5)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  5
               ; следователно Ирландия не участва в неговото приемане и не е обвързана от него, нито от неговото прилагане.

               (6)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (7)Поради това споразумението за статуса следва да бъде одобрено от името на Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Споразумението между Европейския съюз и бившата югославска република Македония за статуса на действия, провеждани от Европейската агенция за гранична и брегова охрана в бившата югославска република Македония се одобрява от името на Съюза.

               Текстът на споразумението е приложен към настоящото решение.

               Член 2

               Председателят на Съвета посочва лицето, което е упълномощено да извърши от името на Европейския съюз нотификацията, предвидена в член 12, параграф 5 от споразумението.

               Член 3

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        ОВ L 251, 16.9.2016 г., стр. 1.

                     (2)

                        ОВ L 334, 19.12.2007 г., стр. 7.

                     (3)

                        ОВ С […], […] г., стр. […].

                     (4)

                        Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (5)

                        Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

    ---documentbreak---

               ЕВРОПЕЙСКА КОМИСИЯ
            Брюксел, 5.9.2018
            COM(2018) 611 final
            ПРИЛОЖЕНИЕ
            към
            Предложение за Решение на Съвета
            относно сключването, от името на Съюза, на споразумението между Европейския съюз и бившата югославска република Македония за статуса на действия, провеждани от Европейската агенция за гранична и брегова охрана в бившата югославска република Македония

               ПРИЛОЖЕНИЕ

               СПОРАЗУМЕНИЕ

               между Европейския съюз и бившата югославска република Македония за статуса на действия, провеждани от Европейската агенция за гранична и брегова охрана в бившата югославска република Македония

               ЕВРОПЕЙСКИЯТ СЪЮЗ

               и БИВШАТА ЮГОСЛАВСКА РЕПУБЛИКА МАКЕДОНИЯ,

               наричани по-нататък „страните“,

               КАТО ИМАT ПРЕДВИД, ЧЕ могат да възникнат ситуации, при които Европейската агенция за гранична и брегова охрана (наричана по-нататък „Агенцията“) координира оперативното сътрудничество между държавите — членки на Европейския съюз, и бившата югославска република Македония, включително на територията на бившата югославска република Македония,

               КАТО ОТЧИТАТ, ЧЕ бившата югославска република Македония, в качеството си на държава кандидатка за членство в ЕС от 2005 г. насам, си сътрудничи тясно със Съюза при управлението на миграционните потоци и борбата с незаконната имиграция и трансграничната престъпност,

               КАТО ИМАT ПРЕДВИД, ЧЕ страните ще спазват разпоредбите, установени в декларациите, приложени към настоящото споразумение за статуса,

               КАТО ИМАT ПРЕДВИД, ЧЕ следва да бъде установена правна рамка под формата на споразумение за статуса за ситуациите, в които членовете на екипите на Европейската агенция за гранична и брегова охрана ще разполагат с изпълнителни правомощия на територията на бившата югославска република Македония,

               КАТО ОТЧИТАТ, ЧЕ всички действия на Европейската агенция за гранична и брегова охрана на територията на бившата югославска република Македония следва да зачитат напълно основните права,

               РЕШИХА ДА СКЛЮЧАТ СЛЕДНОТО СПОРАЗУМЕНИЕ:

               Член 1

               Обхват на Споразумението

               1.С настоящото споразумение се уреждат правата и задълженията на членовете на екип на Агенцията при осъществяване на действия за управление на миграционни потоци и борба с незаконната имиграция и трансграничната престъпност в бившата югославска република Македония, по отношение на  които те имат изпълнителни правомощия, както и други аспекти, необходими за осъществяването на действия, в които участват членовете на екип на Агенцията и компетентните органи на бившата югославска република Македония.

               2.С настоящото споразумение не се разширява обхватът на Споразумението между Европейската общност и бившата югославска република Македония за обратно приемане на незаконно пребиваващи лица („Споразумението между ЕО и бившата югославска република Македония за обратно приемане“). Що се отнася до операциите по връщане, определени в член 2, параграф 4, настоящото споразумение засяга единствено предоставянето на оперативна подкрепа за операциите по връщане, които се извършват в съответствие със Споразумението между ЕО и бившата югославска република Македония за обратно приемане.

               3.Настоящото споразумение се прилага единствено на територията на бившата югославска република Македония, като членовете на екипа разполагат с изпълнителни правомощия в тези региони на бившата югославска република Македония, както е посочено в оперативния план.

               Член 2

               Определения

               За целите на настоящото споразумение се прилагат следните определения:

               (1)„действие“ означава съвместна операция, бърза гранична намеса или операция по връщане;

               (2)„съвместна операция“ означава действие, което има за цел справянето с незаконната имиграция или трансграничната престъпност или предоставянето на засилена техническа и оперативна подкрепа по границите на бившата югославска република Македония с държава членка, и разполагането на членове на екип на Агенцията на територията на бившата югославска република Македония за даден период от време, в съответствие с оперативния план;

               (3)„бърза гранична намеса“ означава действие, което има за цел да се реагира бързо на ситуация на конкретни и несъразмерни предизвикателства на границите на бившата югославска република Македония с държава членка за ограничен период от време в съответствие с оперативния план;

               (4)„операция по връщане“ означава операция, която се координира от Агенцията и включва техническо и оперативно подкрепление, предоставено от една или повече държави членки, при която подлежащите на връщане от една или повече държави членки лица се връщат принудително или доброволно в бившата югославска република Македония в съответствие със Споразумението между Европейската общност и бившата югославска република Македония за обратно приемане на незаконно пребиваващи лица;

               (5)„граничен контрол“ означава контрол на лица, който се извършва на границата и е свързан единствено с намерение за преминаване на границата или с акта на преминаване на границата и който включва проверки на гранично-пропускателните пунктове и наблюдение на зоната между гранично-пропускателните пунктове;

               (6)„член на екип“ означава служител на Агенцията или член на екип от гранични служители от участващи държави членки, включително гранични служители, които са командировани от държавите членки в Агенцията, за да бъдат разположени по време на провеждано действие; това може да включва други компетентни служители, чиито служебни функции ще бъдат определени в оперативния план;

               (7)„държава членка“ означава държава — членка на Европейския съюз;

               (8)„изпращаща държава членка“ означава държавата членка, чийто граничен служител или друг компетентeн служител е даден член на екипа;

               (9)„лични данни“ означава всяка информация относно физическо лице с установена или подлежаща на установяване самоличност; за лице с подлежаща на установяване самоличност се смята лице, чиято самоличност може да бъде установена, пряко или непряко, по-специално чрез идентификатор като име, идентификационен номер, данни за местонахождение, онлайн идентификатор или един или повече фактори, специфични за физическата, физиологическата, генетичната, психическата, икономическата, културната или социалната идентичност на това физическо лице;

               (10)„участваща държава членка“ означава държава членка, която участва в действието в бившата югославска република Македония чрез предоставяне на техническо оборудване, гранични служители и други компетентни служители, разположени като част от екипа;

               (11)„Агенция“ означава Европейската агенция за гранична и брегова охрана, създадена с Регламент (ЕС) 2016/1624 за европейската гранична и брегова охрана;

               (12)„изпълнителни правомощия на членовете на екип“ означава правомощията, необходими за изпълнение на задачите, изисквани за операциите по граничен контрол и връщане, които се провеждат на територията на бившата югославска република Македония по време на съвместни действия, включени в оперативния план;

               Член 3

               Започване на действието

               1.Агенцията може да поеме инициативата за започване на действие, като го предложи на компетентните органи на бившата югославска република Македония. Компетентните органи на бившата югославска република Македония могат да поискат от Агенцията да обмисли започването на действие.

               2.За изпълнението на дадено действие е необходимо съгласието както на компетентните органи на бившата югославска република Македония, така и на Агенцията.

               Член 4

               Оперативен план

               За всяка съвместна операция или бърза гранична намеса между Агенцията и бившата югославска република Македония се договаря оперативен план, който се одобрява от държавата членка или държавите членки, които граничат с оперативната зона. В плана се определят подробно организационните и процедурните аспекти на съвместната операция или на бързата гранична намеса, включително описание и оценка на ситуацията заедно с начина на действие, оперативните цели, видът техническо оборудване, което да бъде разположено, планът за изпълнение, сътрудничеството с други трети държави, други агенции и органи на Съюза или международни организации, разпоредбите по отношение на основните права, включително защитата на лични данни, предвижданата продължителност на действието, географската област, в която ще се проведе действието, описанието на задачите, отговорностите, включително по отношение на зачитането на основните права, и специалните инструкции за членовете на екипа, включително относно разрешените справки в бази данни и разрешените служебни оръжия, боеприпаси и оборудване в бившата югославска република Македония, състава на екипите, както и разполагането на други компетентни служители,  разпоредбите, свързани с командването и упражняването на контрол, включително имената и чиновете на граничните служители от бившата югославска република Македония, отговарящи за сътрудничеството с членовете на екипа на Агенцията, по-специално имената и чиновете на тези гранични служители от бившата югославска република Македония, които упражняват командването по време на разполагането на членовете на екипа на територията на бившата югославска република Македония, и мястото на членовете на екипите в командната верига, видът техническо оборудване, което ще бъде използвано; структурата за координация, командване, контрол, комуникация и докладване, организационните договорености и логистиката, оценката и финансовите аспекти на съвместната операция или бързата гранична намеса. Оценката на съвместната операция или бързата гранична намеса се извършва съвместно от бившата югославска република Македония и от Агенцията.

               Член 5

               Задачи и правомощия на членовете на екипа

               1. Членовете на екипа са упълномощени да изпълняват задачите и да упражняват изпълнителните правомощия, които са необходими за провеждането на операциите по граничен контрол и връщане.

               2. Членовете на екипа спазват законовите и подзаконовите актове на бившата югославска република Македония.

               3. Членовете на екипа изпълняват задачите си и упражняват изпълнителните си правомощия единствено на територията на бившата югославска република Македония съгласно инструкциите и в присъствието на гранични служители или други компетентни служители на бившата югославска република Македония. По целесъобразност бившата югославска република Македония издава инструкции за екипа в съответствие с оперативния план.

               Чрез своя координиращ служител Агенцията може да съобщи своето становище относно инструкциите, дадени на екипа, на отговорния служител от Граничната полиция на бившата югославска република Македония. В този случай бившата югославска република Македония взема предвид това становище и се съобразява с него, доколкото е възможно.

               В случаите, когато инструкциите, дадени на екипа, не съответстват на оперативния план, координиращият служител докладва незабавно на изпълнителния директор на Агенцията. Изпълнителният директор може да предприеме подходящи мерки, включително спиране или прекратяване на действието.

               4. Членовете на екипа носят, когато е уместно, собствената си униформа при изпълнение на задачите си и упражняване на правомощията си. Освен това членовете на екипа носят, когато е уместно, видими лични идентификационни знаци, както и синя лента на ръкава на униформата с отличителните знаци на Европейския съюз и на Агенцията. За удостоверяване на самоличността си пред националните органи на бившата югославска република Македония членовете на екипа винаги носят със себе си документа за акредитиране, посочен в член 8.

               5. При изпълнението на своите задачи и упражняването на правомощията си членовете на екипа могат да носят служебни оръжия, боеприпаси и оборудване, разрешени в съответствие с националното право на изпращащата ги държава членка и правото на бившата югославска република Македония. Преди разполагането на членовете на екипа бившата югославска република Македония уведомява Агенцията за разрешените служебни оръжия, боеприпаси и оборудване, както и за съответната правна рамка и условията за тяхното използване.

               6. По време на изпълнение на задачите им и упражняване на правомощията им на членовете на екипите се разрешава употребата на сила, включително на служебни оръжия, боеприпаси и оборудване, със съгласието на изпращащата държава членка и бившата югославска република Македония, в присъствието на гранични служители или други компетентни служители на бившата югославска република Македония и в съответствие с националното право на бившата югославска република Македония. Бившата югославска република Македония може да разреши на членовете на екипа да употребяват сила в отсъствието на гранични служители или други компетентни служители на бившата югославска република Македония. Преди разполагането на членовете на екипа бившата югославска република Македония уведомява Агенцията за разрешената употреба на физическа сила и средства за принуда, както и за условията за тяхното използване.

               7.Преди разполагането на членовете на екипа бившата югославска република Македония уведомява Агенцията за националните бази данни, в които може да се прави справка. Такава справка се извършва в съответствие с националното законодателство на бившата югославска република Македония.

               Достъп до националните бази данни имат само упълномощени лица от бившата югославска република Македония, на които е разрешен достъп до съответните национални бази данни.

               Бившата югославска република Македония може да позволи данните от нейните национални бази данни да бъдат споделяни с членовете на екипа, ако това е необходимо за постигането на оперативни цели, заложени в оперативния план, и за операции по връщане.

               Член 6

               Спиране и прекратяване на действието

               1. Изпълнителният директор на Агенцията може, след като уведоми писмено бившата югославска република Македония, да спре или да прекрати действието, ако разпоредбите на настоящото споразумение или на оперативния план не се спазват от бившата югославска република Македония. Изпълнителният директор уведомява бившата югославска република Македония за причините за своето решение.

               2. Бившата югославска република Македония може, след като уведоми писмено Агенцията, да спре или да прекрати действието, ако разпоредбите на настоящото споразумение или на оперативния план не се спазват от Агенцията или от участваща държава членка. Бившата югославска република Македония уведомява Агенцията за причините за своето решение.

               3. По-конкретно изпълнителният директор на Агенцията или министърът на вътрешните работи на бившата югославска република Македония може да спре или да прекрати действието в случай на нарушение на основните права, нарушение на принципа на забрана за връщане или на правилата за защита на данните.

               4. Прекратяването на действието не засяга правата или задълженията, произтичащи от прилагането на настоящото споразумение или на оперативния план преди това прекратяване.

               Член 7

               Привилегии и имунитети на членовете на екипа

               1. Членовете на екипа на Агенцията се ползват с привилегии и имунитети, чиято цел е да се гарантира успешното изпълнение на служебните им функции в хода на действията, осъществявани в съответствие с оперативния план на територията на бившата югославска република Македония.

               2. Документите, кореспонденцията и имуществото на членовете на екипа са неприкосновени, освен в случай на изпълнителни мерки, разрешени съгласно параграф 8.

               3. Членовете на екипа се ползват с имунитет по отношение на наказателната юрисдикция на бившата югославска република Македония за актовете, извършени при изпълнение на техните служебни функции в хода на действията, осъществявани в съответствие с оперативния план.

               В случай на твърдения за извършено престъпление от член на екипа, изпълнителният директор на Агенцията и компетентният орган на изпращащата държава членка незабавно се информират за това. Преди образуването на съдебното производство изпълнителният директор на Агенцията, след внимателно разглеждане на всяко изявление на компетентния орган на изпращащата държава членка и компетентните органи на бившата югославска република Македония, удостоверява пред компетентните съдебни органи на бившата югославска република Македония дали въпросният акт е извършен при изпълнение на служебните функции в хода на действията, осъществявани в съответствие с оперативния план. Докато очакват това удостоверение, Агенцията и изпращащата държава членка се въздържат от предприемането на мерки, които има вероятност да застрашат евентуално последващо наказателно преследване на члена на екипа от компетентните органи на бившата югославска република Македония.

               Ако актът е извършен в изпълнение на служебните функции в хода на действията, осъществявани в съответствие с оперативния план, не се образува производство. Ако актът не е извършен в изпълнение на служебните функции в хода на действията, осъществявани в съответствие с оперативния план, производството може да продължи. Удостоверението от страна на изпълнителния директор на Агенцията има задължителен характер за органите на бившата югославска република Македония.

               Привилегиите, предоставени на членовете на екипа, и имунитетът по отношение на наказателната юрисдикция на бившата югославска република Македония не освобождават членовете на екипа от юрисдикцията на изпращащата държава членка.

               4. Членовете на екипа се ползват с имунитет по отношение на гражданската и административната юрисдикция на бившата югославска република Македония за актовете, извършени при изпълнение на техните служебни функции в хода на действията, осъществявани в съответствие с оперативния план.

               Ако срещу членове на екипа бъде образувано гражданско производство пред какъвто и да е съд в бившата югославска република Македония, изпълнителният директор на Агенцията и компетентният орган на изпращащата държава членка незабавно се информират за това. Преди образуването на съдебното производство изпълнителният директор, след внимателно разглеждане на всяко изявление на компетентния орган на изпращащата държава членка и компетентния орган на бившата югославска република Македония, удостоверява пред компетентните съдебни органи на бившата югославска република Македония дали въпросният акт е извършен при изпълнение на служебните функции в хода на действията, осъществявани в съответствие с оперативния план.

               Ако актът е извършен в изпълнение на служебните функции в хода на действията, осъществявани в съответствие с оперативния план, не се образува производство. Ако актът не е извършен в изпълнение на служебните функции в хода на действията, осъществявани в съответствие с оперативния план, производството може да продължи. Удостоверението от страна на изпълнителния директор на Агенцията има задължителен характер за органите на бившата югославска република Македония.

               Образуването на съдебно производство срещу членове на екипа ги лишава от възможността да се позовават на имунитета по отношение на юрисдикцията в случай на насрещни искове, пряко свързани с основния иск.

               5. Имунитетът на членовете на екипите по отношение на наказателната, гражданската и административната юрисдикция на бившата югославска република Македония в съответствие с параграфи 3 и 4 от настоящия член може да бъде снет от изпращащата държава членка, в зависимост от случая. Подобно снемане на имунитет винаги трябва да бъде изрично.

               6. Членовете на екипа не са длъжни да дават свидетелски показания.

               7. В случай на вреда, причинена от член на екип при изпълнението на служебните му функции в хода на действията, осъществявани в съответствие с оперативния план, бившата югославска република Македония носи отговорност за всички вреди.

               В случай на вреда, причинена поради груба небрежност или умишлено неправомерно поведение, или ако актът не е извършен при изпълнение на служебни функции от член на екипа от участваща държава членка, бившата югославска република Македония може да поиска чрез изпълнителния директор на Агенцията съответната участваща държава членка да изплати обезщетение.

               В случай на вреда, причинена поради груба небрежност или умишлено неправомерно поведение, или ако актът не е извършен в изпълнение на служебни функции от член на екипа, който е служител на Агенцията, бившата югославска република Македония може да поиска от Агенцията да изплати обезщетение.

               8. Спрямо членовете на екипа не могат да се предприемат изпълнителни мерки, освен когато срещу тях е образувано гражданско производство, което не е свързано със служебните им функции в хода на действията, осъществявани в съответствие с оперативния план.

               Когато изпълнителният директор на Агенцията е удостоверил, че дадено имущество на членовете на екипа е необходимо за изпълнението на служебните им функции, то не може да бъде изземвано с цел изпълнение на присъда, съдебно решение или съдебно нареждане. При граждански производства членовете на екипа не подлежат на ограничения върху личната им свобода или на други ограничителни мерки.

               9. Имунитетът на членовете на екипа спрямо юрисдикцията на бившата югославска република Македония не ги освобождава от юрисдикциите на съответните изпращащи държави членки.

               10. По отношение на услугите, предоставяни за Агенцията, членовете на екипа са освободени от изискванията на разпоредбите в областта на социалната сигурност, които са в сила в бившата югославска република Македония.

               11. Членовете на екипа са освободени от всички форми на данъчно облагане в бившата югославска република Македония върху заплатите и възнагражденията, които получават от Агенцията или от изпращащите държави членки, както и върху други доходи, получени от източник извън бившата югославска република Македония.

               12. Бившата югославска република Македония разрешава в съответствие с действащите законови и подзаконови актове внасянето на предмети за лично ползване от членовете на екипа и ги освобождава от всякакви мита, данъци и други налози, различни от таксите за съхранение, превоз и подобни услуги, върху такива предмети. Бившата югославска република Македония също така разрешава износа на такива предмети.

               13. Личният багаж на членовете на екипа не подлежи на проверки, освен ако няма сериозни основания да се счита, че той съдържа предмети, които не са предназначени за лично ползване от членовете на екипа, или предмети, чийто внос или износ е забранен със закон или е подчинен на правилата на бившата югославска република Македония за налагане на карантина. В този случай проверките на такъв личен багаж се извършват само в присъствието на съответния/ите член/ове на екипа или на упълномощен представител на члена/овете на екипа.

               Член 8

               Документ за акредитиране

               1. Агенцията, в сътрудничество с бившата югославска република Македония, издава на всеки член на екипа документ на всички официални езици на страните с цел удостоверяване на самоличността им пред националните органи на бившата югославска република Македония и като доказателство за правата на притежателя му да изпълнява задачите и да упражнява правомощията, посочени в член 5 от настоящото споразумение и в оперативния план. Документът съдържа следните данни за члена на екипа: име и гражданство; чин или длъжност; актуална дигитална снимка и задачи, чието изпълнение е разрешено по време на разполагането.

               2. Документът за акредитиране, заедно с валиден документ за пътуване, предоставя на члена на екипа достъп до бившата югославска република Македония, без да е необходима виза или предварително разрешение.

               3. Документът за акредитиране се връща на Агенцията след приключване на действието.

               Член 9

               Основни права

               1. При изпълнението на своите задължения и упражняването на своите правомощия членовете на екипа зачитат в пълна степен основните права и свободи, включително по отношение на достъпа до процедури за предоставяне на убежище, човешкото достойнство и забраната на изтезанията, нечовешкото или унизителното отношение, правото на свобода, принципа на забрана за връщане и забраната на колективното експулсиране, правата на детето и правото на зачитане на личния и семейния живот. При изпълнението на своите задачи и упражняването на своите правомощия членовете на екипа не дискриминират лицата въз основа на техния пол, расова или етническа принадлежност, религия или убеждения, увреждане, възраст, сексуална ориентация или полова идентичност. Всички мерки в нарушение на основните права и свободи, предприети при изпълнението на техните задължения и упражняването на техните правомощия, са пропорционални на целите, преследвани с тези мерки, и зачитат същността на тези основни права и свободи.

               2. Всяка страна разполага с механизъм за жалби в случай на предполагаемо нарушение на основните права, извършено от нейните служители при изпълнението на служебните им функции в хода на съвместна операция, бърза гранична намеса или операция по връщане, провеждана съгласно настоящото споразумение.

               Член 10

               Обработване на лични данни

               1. Обработването на лични данни се извършва единствено когато е необходимо за изпълнението на настоящото споразумение от бившата югославска република Македония, Агенцията или участващите държави членки.

               2. Обработването на лични данни от бившата югославска република Македония се извършва в съответствие с нейното национално законодателство.

               3. Обработването на лични данни за административни цели от Агенцията и участващите държави членки, включително в случай на предаване на лични данни до бившата югославска република Македония, се подчинява на разпоредбите на Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни, Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни, Рамково решение 2008/977/ПВР на Съвета от 27 ноември 2008 г. относно защитата на личните данни, обработвани в рамките на полицейското и съдебното сътрудничество по наказателноправни въпроси, както и на мерките, посочени в член 45, параграф 2 от Регламент (ЕС) 2016/1624, приети от Агенцията за прилагане на Регламент (ЕО) № 45/2001.

               4. В случай че обработването води до предаването на лични данни, към момента на предаването на личните данни на бившата югославска република Македония държавите членки и Агенцията указват всички общи или специални ограничения за достъп до тях или до тяхното ползване, включително по отношение на тяхното предаване, заличаване или унищожаване. Когато необходимостта от подобни ограничения стане ясна след предаването на личните данни, те информират бившата югославска република Македония за това.

               5. Личните данни, събрани за административни цели по време на действието, могат да бъдат обработвани от Агенцията, участващите държави членки и бившата югославска република Македония в съответствие с приложимото законодателство за защита на данните.

               6. След приключването на всяко действие Агенцията, участващите държави членки и бившата югославска република Македония изготвят общ доклад за прилагането на параграфи 1—5 от настоящия член. Този доклад се изпраща на служителя по въпросите на основните права и длъжностното лице по защита на данните на Агенцията, както и до компетентния орган за защита на личните данни в бившата югославска република Македония. Служителят по въпросите на основните права и длъжностното лице по защита на данните на Агенцията докладват на изпълнителния директор на Агенцията.

               Член 11

               Спорове и тълкуване

               1. Всички въпроси, възникнали във връзка с прилагането на настоящото споразумение, се разглеждат съвместно от компетентните органи на бившата югославска република Македония и от представители на Агенцията, която се консултира с държавата членка или държавите членки, граничещи с бившата югославска република Македония.

               2. Ако не бъде постигнато предварително споразумение, споровете относно тълкуването или прилагането на настоящото споразумение се уреждат единствено чрез преговори между бившата югославска република Македония и Европейската комисия, която се консултира с всяка държава членка, граничеща с бившата югославска република Македония.

               Член 12

               Влизане в сила, срок на действие и прекратяване на Споразумението

               1. Настоящото споразумение се одобрява от страните в съответствие с техните вътрешни правни процедури.

               2. Настоящото споразумение влиза в сила на първия ден от втория месец след датата, на която страните взаимно са се уведомили за приключването на вътрешните правни процедури, посочени в параграф 1.

               3. Настоящото споразумение се сключва за неопределен срок. Настоящото споразумение може да бъде прекратено с писмено съгласие между страните или едностранно от някоя от страните. В последния случай страната, която желае да прекрати Споразумението, уведомява писмено другата страна за това по дипломатически път.

               Прекратяването влиза в сила на първия ден от втория месец, следващ месеца, през който е подадено уведомлението.

               4. Настоящото споразумение може да бъде изменено по всяко време по взаимно съгласие на страните в писмен вид. Измененията влизат в сила в съответствие с параграф 1 от настоящия член.

               5. Уведомленията, направени в съответствие с настоящия член, се изпращат в случая на Европейския съюз — до генералния секретариат на Съвета на Европейския съюз, а в случая на бившата югославска република Македония — до нейното Министерство на външните работи.

               Член 13

               Връзка с други споразумения

               Настоящото споразумение не засяга правата и задълженията на страните, произтичащи от други международни споразумения, от които са обвързани двете страни.

               Член 14

               Компетентни органи за изпълнението на Споразумението

               1. Компетентният орган за изпълнението на настоящото споразумение в бившата югославска република Македония е Министерството на вътрешните работи.

               2. Компетентният орган на Европейския съюз за изпълнението на настоящото споразумение е Агенцията.

               СЪВМЕСТНА ДЕКЛАРАЦИЯ ПО ОТНОШЕНИЕ НА ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Договарящите страни отбелязват съществуващите тесни връзки между Европейския съюз и Норвегия, Исландия, Швейцария и Лихтенщайн, по-специално въз основа на споразуменията от 18 май 1999 г. и 26 октомври 2004 г. относно асоциирането на тези държави към процеса на изпълнение, прилагане и развитие на достиженията на правото от Шенген.

               При тези обстоятелства е желателно властите на Норвегия, Исландия, Швейцария и Лихтенщайн, от една страна, и бившата югославска република Македония, от друга страна, незабавно да сключат двустранни споразумения относно действията, извършвани от Европейската агенция за гранична и брегова охрана на територията на бившата югославска република Македония при условия, подобни на тези на настоящото споразумение.

               СЪВМЕСТНА ДЕКЛАРАЦИЯ

               Двете страни се съгласяват, че въздържането от предприемане на мерки, които има вероятност да застрашат евентуално последващо наказателно преследване на член на екипа от компетентните органи на приемащата държава, включва въздържане от активно улесняване на връщането на засегнатия член на екипа от оперативните помещения на Европейската агенция за гранична и брегова охрана в бившата югославска република Македония в неговата изпращаща държава членка, в очакване на удостоверението от изпълнителния директор на Агенцията.


               ЕВРОПЕЙСКА КОМИСИЯ
            Брюксел, 13.12.2018
            COM(2018) 825 final
            2018/0417(CNS)
            Предложение за
            РЕШЕНИЕ НА СЪВЕТА
            за изменение на Решение № 940/2014/ЕС относно продуктите, за които е допустимо пълно или частично освобождаване от данъка „octroi de mer“

               ОБЯСНИТЕЛЕН МЕМОРАНДУМ

               Разпоредбите на Договора за функционирането на Европейския съюз (ДФЕС) се прилагат по отношение на най-отдалечените региони на Съюза. Най-отдалечените френски региони се намират обаче извън териториалния обхват на директивите за ДДС и акцизите.

               Разпоредбите на ДФЕС, и по-специално член 110 от него, не допускат по принцип никакви разлики в данъчното облагане в най-отдалечените френски региони между местните продукти и тези, които са с произход от континентална Франция, от други държави членки или от трети държави. В член 349 от ДФЕС се предвижда обаче възможност за въвеждане на специфични мерки в полза на тези региони поради наличието на постоянни неблагоприятни условия, които оказват въздействие върху икономическото и социалното положение на най-отдалечените региони. Тези мерки се отнасят до различни политики, сред които и данъчната политика.

               Данъкът „octroi de mer“ е косвен данък, който е в сила единствено в най-отдалечените френски региони Мартиника, Гваделупа, Френска Гвиана, Реюнион и Майот. С този данък се облагат вносът на стоки, независимо от произхода им, и възмездните доставки на стоки, извършвани от лица, които упражняват производствени дейности. По принцип с него се облагат както продуктите местно производство, така и вносните продукти.

               При все това по силата на Решение № 940/2014/ЕС на Съвета от 17 декември 2014 г. Франция има право да прилага до 31 декември 2020 г. пълно или частично освобождаване от данък „octroi de mer“ за определени продукти местно производство. В приложението към посоченото по-горе решение се съдържа списък на продуктите, по отношение на които може да се прилага пълно или частично освобождаване от данък. Разликата в данъчното облагане на продуктите местно производство и другите продукти не може да надхвърля 10, 20 или 30 процентни пункта в зависимост от конкретния продукт. В част А от приложението се изброяват продуктите, за които разликата в данъчното облагане не може да надхвърли 10 процентни пункта, в част Б — тези, за които разликата в данъчното облагане не може да надхвърли 20 процентни пункта, в част В — тези, за които разликата в данъчното облагане не може да надхвърли 30 процентни пункта.

               В Решението на Съвета от 17 декември 2014 г. са изложени основанията за приемането на тези специфични мерки: отдалечеността, външната зависимост от суровини и енергия, необходимостта от поддържане на по-големи складови наличности, малкият размер на местния пазар в съчетание със слабо развита износна дейност и др. Съвкупността от посочените неблагоприятни условия води до повишаване на производствените разходи, а оттам ― и на себестойността на продуктите местно производство, които в отсъствието на специфични мерки биха били по-малко конкурентоспособни в сравнение с произведените на друго място продукти, дори като се вземат предвид разходите за транспорт до най-отдалечените френски региони. Следователно това би затруднило запазването на местното производство. Поради това специфичните мерки, съдържащи се в Решението на Съвета от 17 декември 2014 г., са имали за цел да укрепят местната промишленост.

               Член 3 от Решението на Съвета от 17 декември 2014 г. предвижда, че до 31 декември 2017 г. френските органи представят на Комисията доклад за прилагането на данъчния режим, предвиден в това решение, за да се установи въздействието на предприетите мерки и техният принос за поддържането или насърчаването на местните икономически дейности, като се вземат под внимание неблагоприятните условия, оказващи въздействие върху най-отдалечените региони. Въз основа на този доклад Комисията представя на Съвета доклад, в който се съдържа пълен анализ на икономическите и социалните аспекти, а при необходимост — и предложение за адаптиране на разпоредбите на Решение № 940/2014/ЕС.

               На 12 февруари 2018 г. френските органи изпратиха на Комисията посочения по-горе доклад. За всеки един от най-отдалечените френски региони бяха представени специални доклади за оценка, придружени от искания за адаптиране на списъците на продуктите, за които е допустимо диференцирано данъчно облагане, съответно на 15 март 2018 г. за Гвиана, Мартиника и Гваделупа, на 4 юни 2018 г. за Реюнион и на 28 август 2018 г. без искане за актуализация на списъка за Майот. На 26 октомври 2018 г. бе отправено допълнително искане за включване на нов продукт.

               Исканията за актуализиране на предоставените от френските органи списъци съдържат основно искания за включване на нови продукти в списъците (50), но също така и искания за прехвърляне на продукти в списък, който позволява по-голяма разлика в данъчното облагане (28) и за разширяване на категорията на разглежданите продукти (7), както и няколко искания за актуализиране на кодовете (9 продукта в Гвиана). Целта им е да се възстанови конкурентоспособността на предприятията, като се компенсира част от тежестта на допълнителните производствени разходи за местното производство.

               В доклада на Комисията, предвиден в член 3 от Решение № 940/2014/ЕС, е направен анализ на икономическите и социални аспекти на прилагането на режима за облагане с данък „octroi de mer“ от влизането в сила на посоченото решение и се предлага да се даде положителен отговор на искането на френските органи за актуализиране на списъците.

               В действителност при някои продукти местно производство понижаването, дори сривът на цените, агресивните търговски операции в ценово отношение, трудностите, пред които е изправен секторът на строителството, намаляването на пазарните дялове или/и увеличаването на допълнителните производствени разходи застрашават бъдещето на дейностите и на работните места.

               Освен това развитието на нови производства е ограничено, дори застрашено от съществуването на допълнителни производствени разходи, които застрашават конкурентоспособността им по отношение на продуктите с ниска себестойност, внесени от континентална Франция или от Азия.

               Тези обстоятелства налагат въвеждането или дори увеличаването на разликата в данъчното облагане за засегнатите продукти местно производство, които представляват първостепенен залог за засегнатите региони.

               Днес докладът бе представен на Съвета. Придружен е от настоящото предложение на Съвета.

               Целта на настоящото предложение е да се адаптира списъкът на продуктите, за които e допустимо диференцирано данъчно облагане, с оглед на икономическите промени, настъпили от приемането на Решение № 940/2014/ЕС.

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               На 15 март 2018 г. френските органи отправиха искане до Комисията да представи технически проект за адаптиране на Решение № 940/2014/ЕС на Съвета от 17 декември 2014 г. Искането бе придружено от доклади, които обосновават тези адаптации. Въз основа на това днес Комисията представи на Съвета доклад, в който се съдържа анализ на икономическите и социалните аспекти на прилагането на режима на облагане с данък „octroi de mer“ и се обосновава необходимостта от адаптиране на Решение № 940/2014/ЕС.

               •Съгласуваност с действащите разпоредби в тази област на политиката

               Настоящата инициатива съответства на приоритетите, определени в политическите предписания в член 349 от ДФЕС. В тази разпоредба се признава, че структурното икономическо и социално положение на най-отдалечените региони, сред които са Гваделупа, Френска Гвиана, Мартиника, Реюнион и Майот, е утежнено поради тяхната отдалеченост, островния характер, малката площ, трудните релеф и климат, икономическата им зависимост от малък брой производства — фактори, чиято дълготрайност и съчетаване се отразяват тежко на тяхното развитие. Вследствие на това посоченият по-горе член 349 предвижда Съветът, по предложение на Комисията и след консултация с Европейския парламент, да приема специфични мерки, насочени по-специално към определянето на условията за прилагане на Договорите спрямо посочените региони, включително и на общите политики. Целта на адаптирането на списъците на продуктите, за които e допустимо диференцирано данъчно облагане, е да се насърчат и запазят редица особено застрашени местни производства и следователно да се благоприятства заетостта във френските отвъдморски департаменти. Адаптирането задълбочава единния пазар и възстановява конкурентоспособността на тези местни производства, като компенсира неблагоприятните условия, произтичащи от географското и икономическо им положение.

               •Съгласуваност с други политики на Съюза

                  По силата на член 349, трета алинея от ДФЕС Съветът приема мерките си, като взема предвид специфичните характерни особености и ограничения на най-отдалечените региони, без да уврежда целостта и съгласуваността на правния ред на Съюза, включително вътрешния пазар и общите политики. Решение № 940/2014/ЕС и параметрите, на които то се основава, са счетени за съгласувани с другите политики на Съюза. Тази инициатива представлява ограничено адаптиране на приложението към Решение № 940/2014/ЕС. Другите параметри на Решение № 940/2014/ЕС остават непроменени. При тези условия адаптирането на списъците с продукти, за които e допустимо диференцирано данъчно облагане, не може да окаже въздействие върху съгласуваността на Решение № 940/2014/ЕС с другите политики на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 349 от Договора за функционирането на Европейския съюз (ДФЕС).

               •Субсидиарност (при неизключителна компетентност)

               Единствено Съветът разполага с правомощия да приема, въз основа на член 349 от ДФЕС, специфични мерки в полза на най-отдалечените региони с цел да адаптира прилагането на Договорите към тези региони, включително общите политики, поради наличието на постоянни неблагоприятни условия, които оказват въздействие върху икономическото и социалното положение на най-отдалечените региони.

               Следователно предложението е в съответствие с принципа на субсидиарност.

               •Пропорционалност

               Предложението е в съответствие с принципа на пропорционалност поради следните причини.

                То се отнася единствено за продукти, за които се е оказало оправдано включване или изменение в списъка на продуктите.

               Освен това максималната разлика в данъчното облагане, предлагана за всеки продукт, който е предмет на настоящото предложение, е ограничена до необходимото с оглед на допълнителните разходи, понасяни от съответното местно производство. По този начин данъчната тежест върху продуктите, внасяни във френските отвъдморски региони и департаменти, няма да надхвърли необходимото за компенсиране на по-слабата конкурентоспособност на продуктите местно производство спрямо внасяните продукти.

               В правната рамка на Решение № 940/2014/ЕС единственият начин за въвеждане или изменение на данъчните разлики, приложими по отношение на продуктите местно производство, е изменението на съществуващото решение. Целта му е да се адаптира Решение № 940/2014/ЕС.

               •Избор на инструмент

               Предложени инструменти: решение на Съвета.

               Други инструменти не биха били подходящи.

               Подлежащият на изменение текст представлява сам по себе си решение на Съвета, прието на същото правно основание (член 349 от ДФЕС).

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               A. От член 349, първа алинея от ДФЕС, както е тълкувана от Съда на Европейския съюз в съединени дела C-132/14—C-136/14
                  1
               , е видно, че „специфичните мерки“, които предвижда, се приемат „като се има предвид“ „структурното икономическо и социално състояние“ на най-отдалечените френски региони, което „е утежнено“ поради известен брой фактори, „чиято дълготрайност и съчетаване се отразяват тежко на тяхното развитие“. В този смисъл посочените фактори са представени в член 349, първа алинея от ДФЕС като елементи, утежняващи структурното икономическо и социално положение на най-отдалечените региони, които Съветът трябва да вземе предвид при приемането на разглежданите специфични мерки съгласно член 349, трета алинея от ДФЕС. В описаната по-горе от Съда перспектива и поради изтъкнатите по-долу причини Комисията счита, че незабавното адаптиране на списъка на продуктите, за които e допустимо диференцирано данъчно облагане, е единственото подходящо решение:

               - Предвижданите изменения ще дадат възможност да се отговори на настъпилите икономически промени от приемането на Решение № 940/2014/ЕС (понижаване дори срив на цените, агресивни търговски операции в ценово отношение, трудности, пред които е изправен секторът на строителството, намаляване на пазарните дялове или/и увеличаване на допълнителните производствени разходи) и по този начин да се избегне непосредствена и вероятно непоправима вреда за някои уязвими местни производства.

               В действителност някои нови дейности, развивани в тези региони, са застрашени от силната конкуренция на продукти, които се внасят на ниски цени, докато те понасят високи допълнителни производствени разходи, които намаляват конкурентоспособността им.

               - Някои местни производства са изправени пред увеличение на допълнителните производствени разходи. А наличието на допълнителни производствени разходи, които не са компенсирани с диференцирано данъчно облагане, застрашава съществуването на местните предприятия, които са още по-уязвими поради факта, че повечето от тях са малки и средни предприятия (68 % от тях имат по-малко от 20 служители).

               - Тази инициатива е основна мярка в подкрепа и с цел запазване на местното производство в най-отдалечените френски региони. Режимът на облагане с данък „octroi de mer“ има пряко въздействие върху местните предприятия. Той дава възможност за развитие на нови дейности на местно ниво въпреки високите допълнителни производствени разходи.

               А това е от жизненоважно значение за запазването на местна производствена дейност в най-отдалечените френски региони, където безработицата, особено при младите, е най-висока в Европа.

               Б. На първо място следва да се уточни, че адаптирането на списъка на продуктите, за които е допустимо диференцирано данъчно облагане, е единствената възможност да се гарантира запазването и развитието на местни производствени дейности в тези най-отдалечени региони.

               От една страна, става дума за коригираща мярка с ограничени икономически последици. Всъщност тази инициатива се отнася единствено до търговските операции, извършвани в най-отдалечените френски региони. Поради това въздействието ѝ е ограничено географски до териториите, които не са част от Общността по смисъла на Директивата за ДДС (2006/112/ЕО) и Директивата за акцизите (2008/118/ЕО).

               Освен това продуктите, за които френските органи са поискали включване или преразглеждане на мястото в списъците, представляват декларирано местно производство на стойност 225 милиона евро за 2016 г. и внос с почти сходен размер от 212 милиона евро. Категориите на тези продукти са изключително разнообразни.

               Комисията провери основанието за диференцирано данъчно облагане и неговата пропорционалност за всеки един от продуктите, като се увери, че подобно диференцирано данъчно облагане няма да влоши целостта и съгласуваността на правния ред на Съюза, в това число вътрешния пазар и общите политики. Тя се увери по-специално в наличието на местно производство, в наличието на значителен внос на стоки, който може да възпрепятства запазването на местното производство, и в наличието на допълнителни производствени разходи, увеличаващи себестойността на местното производство спрямо продуктите, произведени на друго място и застрашаващи конкурентоспособността на продуктите местно производство.

               За всички тези продукти вносът е значителен, като за периода 2014 г.—2016 г. той се е увеличил с близо 5 %.

               По отношение на местните продукти, които заемат почти целия пазар, така че делът на „внасяните“ продукти е много малък, Комисията се увери в неминуемия и сериозен риск, който застрашава местното производство.

               Освен това Комисията извърши междинно оценяване на прилагането на режима за облагане с данък „octroi de mer“ в най-отдалечените френски региони въз основа на представените доклади от френските органи съгласно член 3 от Решение № 940/2014/ЕС. В доклада, представен днес на Съвета, Комисията заключава, че отсъстват значителни последици от механизма на „octroi de mer“ върху конкуренцията и търговията.

               И, на последно място, освен незабавното адаптиране на списъците, в рамките на подновяването на механизма, работата по което ще започне от началото на 2019 г., ще бъде осъществено цялостно преразглеждане на решението, като се използват инструментите на „по-доброто законотворчество“.

               •Консултация със заинтересованите страни

               Вж. точката по-горе.

               При цялостното преразглеждане на Решение № 940/2014/ЕС ще се извършат консултации с всички заинтересовани страни.

               •Събиране и използване на експертни становища

               Не е приложимо.

               •Оценка на въздействието

               Вж. точката по-горе.

               •Пригодност и опростяване на законодателството

               Не е приложимо.

               •Основни права

               Не е приложимо.

               4.ОТРАЖЕНИЕ ВЪРХУ БЮДЖЕТА

               Предложението няма отражение върху бюджета на Европейския съюз.

               5.ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

                  В рамките на подновяването на механизма, работата по което ще започне от началото на 2019 г., ще бъде осъществено цялостно преразглеждане на Решение № 940/2014/ЕС, като се използват инструментите на „по-доброто законотворчество“.

               •Обяснителни документи (за директиви)

               Не е приложимо

               •Подробно разяснение на отделните разпоредби на предложението

               Не е приложимо.

               2018/0417 (CNS)

               Предложение за

               РЕШЕНИЕ НА СЪВЕТА

               за изменение на Решение № 940/2014/ЕС относно продуктите, за които е допустимо пълно или частично освобождаване от данъка „octroi de mer“

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 349 от него,

               като взе предвид предложението на Европейската комисия,

               след предаване на проекта на законодателния акт на националните парламенти,

               като взе предвид становището на Европейския парламент
                  2
               ,

               в съответствие със специална законодателна процедура,

               като има предвид, че:

               (1)По силата на Решение № 940/2014/ЕС на Съвета от 17 декември 2014 година относно режима за облагане с данък „octroi de mer“ в най-отдалечените френски региони френските органи имат право да прилагат пълно или частично освобождаване от данък „octroi de mer“ за продуктите, произведени във френските отвъдморски департаменти и региони, изброени в приложението към същото решение. Максимално разрешената данъчна разлика е 10, 20 или 30 процентни пункта в зависимост от конкретния продукт или отвъдморски департамент.

               (2)На 12 февруари 2018 г. в съответствие с член 3, параграф 2 от Решение № 940/2014/ЕС френските органи представиха на Комисията доклад за прилагането на данъчния режим, предвиден в това решение. За всеки един от най-отдалечените френски региони бяха предоставени специални доклади за оценка, придружени от искания за адаптиране на списъците на продуктите, за които е допустимо диференцирано данъчно облагане, съответно на 15 март 2018 г. за Гвиана, Мартиника и Гваделупа, на 4 юни 2018 г. за Реюнион и на 28 август 2018 г. без искане за актуализация на списъка за Майот. На 26 октомври 2018 г. за Гвиана бе отправено допълнително искане за включване на нов продукт в списъка.

               (3)Въз основа на доклада на френските органи Комисията представи на Съвета доклада, предвиден в член 3, параграф 2, втора алинея от Решение № 940/2014/ЕС, както и предложение за адаптиране на същото решение. Адаптациите се отнасят за Мартиника, Гваделупа, Френска Гвиана и Реюнион. Те се състоят във включването на нови продукти в списъка и в увеличаването на разрешените данъчни разлики за някои продукти.

               (4)За Гвиана включват и актуализация на кодовете по Комбинираната номенклатура  в приложението към Решение № 940/2014/ЕС.

               (5)Адаптирането на списъците се обосновава във всеки един случай с оглед на допълнителните разходи за продуктите местно производство спрямо сходните внесени продукти, произведени на територията на Съюза.

               (6)Адаптациите, които следва да се направят с оглед на тези аспекти, се състоят в по-голямата си част във вписване в списъците в приложението към Решение № 940/2014/ЕС на продукти, за които вече е съществувало местно производство през 2014 г. и за които през 2014 г. не е било отправено искане за вписване в списъците.

               (7)В този смисъл за Гвиана разглежданите продукти са циментът (продукт 2523 29 00) и мебелите от дърво (продукти 9403 30, 9403 50 00, 9403 60 и 9403 90 30).

               (8)В Мартиника разглежданите продукти са определени пластмаси на гранули (продукт 3907 61 00) и хладилните камери (продукт 8418 69 00).

               (9)В Гваделупа разглежданите продукти са определени меса (продукт 0210 12 19), определени сосове (продукт 2103 90 90), денатуриран етилов алкохол (продукт 2207 20 00), определени торове (продукти 2833, 2834 и 2836), определени козметични продукти (продукти 3303 00 90 и 3304 99 00), определени охладителни течности (продукт 3820 00 00) и кутии и кашони от хартия и картон (продукт 4819 10 00).

               (10)В Реюнион разглежданите продукти са определени печатни произведения (продукт 4911 99), определени хигиенни продукти (продукти 4818 20 10 и 4818 20 91), определени резервни части за транспортни средства (продукти 8511 40 00, 8511 50 00 и 8511 90 00), определени вентилационни въздуховоди и принадлежности за тях (продукти 7306 30 80, 7306 61 92 и 7307 99 80), резервоари за слънчеви нагреватели за вода (продукт 8419 90 85), определени торове (3102 10 90) и определени доматени пюрета (продукт 2002 90 11).

               (11)В сектора на земеделието исканията за включване или ново класиране в списъците са мотивирани с необходимостта местните производители да диверсифицират производството си, за да се справят по-добре с непредвидените климатични събития. Продуктите, които следва да бъдат включени в списъците в приложението към Решение № 940/2014/ЕС са, за Мартиника ― определени зеленчуци (продукти 0709 30 00, 0709 40 00, 0709 93 90, 0714), авокадото (продукт 0804 40 00), за Гваделупа ― ананасът (продукт 0804 30 ) и пиперът (продукт 0904 22 00), а за Реюнион ― лукът (продукт 0703 10 19) и чесънът (продукт 0703 20 00). Освен това за Мартиника в списък Б следва да се прехвърлят определени зеленчуци (продукт 0706), определени видове пипер (продукт 0709 60) и ананасът (продукти 0804 30 и 0805).

               (12)За определени продукти, които вече са включени в списъците в приложението към Решение № 940/2014/ЕС, следва или да се разшири обхватът на съответните максимални данъчните разлики, така че в него да се включат и подпозициите по Комбинираната номенклатура, за които понастоящем разликите не се прилагат, или да се увеличат максималните данъчни разлики.

               (13)В този смисъл в Мартиника киселите млека (продукт 0403 10) и определени пластмасови строителни материали (продукт 3925) следва да се прехвърлят от списък Б в списък В, а замразените зеленчуци (продукт 0710), сглобяемите конструкции (продукт 9406), определени бижутерийни артикули (продукти 7113 и 7117) и слънчевите нагреватели за вода (продукт 8419 19) — от списък A в списък Б.

               (14)В Гваделупа в списък Б следва да се включат всички приготвени храни и консерви на базата на месо (продукт 1602), а не само подпозиция 1602 41 10, всички приготвени храни и консерви от риби (продукт 1604 20), а не само приготвените храни и консервите от сьомга (продукт 1604 20 10), а що се отнася до торовете — всички позиции 3102, 3103, 3104 и 3105, а не само подпозиции 3102 90, 3103 90, 3104 20 и 3105 20. От списък Б в списък В следва да се прехвърлят и киселите млека (продукт 0403 10), определени безалкохолни продукти (продукти 2202 10 00 и 2202 99 19
                  3
               ) и определени строителни материали (продукти 3925 10 00 и 3925 90 80).

               (15)В Реюнион в сектора на хранително-вкусовата промишленост тръстиковата захар (продукт 1701), консервираните домати (продукти 2002 10) и определени покрития (продукт 3214 10 90) следва да се прехвърлят от списък A в списък В, определени консервирани сухи бобови растения (продукти 2005 51 00 и 2005 99 80), определени бои (продукти 3208 и 3209), полиетиленовото фолио и торбички (продукти 3920 10 и 3923 21) и определени кутии и картонени изделия (4819 20 00) — от списък Б в списък В, а определени плодови пюрета (2007 99 50) — от списък A в списък Б.

               (16)В Мартиника следва също така да се поправи една грешка, свързана с вписаната тарифна позиция в списъка в приложението към Решение № 940/2014/ЕС и да се замени позиция 2204 29 с позиция 2204 21.

               (17)И, на последно място, в списъците с продуктите, за които е допустимо диференцирано данъчно облагане, следва се впишат продукти, за които не е съществувало местно производство през 2014 г., но чието производство междувременно е започнало, или за които съществуват конкретни проекти за започване на дейност в краткосрочен план. Разглежданите продукти са произведени чрез метода на ситопечата, като печатаните жилетки (продукт 6110 30 91), печатаните бебешки аксесоари (продукт 6111 20 90), печатаните шлифери (продукт 6201 19 00), печатаните рокли (продукт 6204 42 00), печатаното спално бельо  (продукт 6302 91 00), печатаните каскети (продукт 6505 00 30) и печатаните чаши (продукти 6212 00), както и „дървесината за производство на енергия“ (продукт 4401 12 00) в Гвиана. В Гваделупа става въпрос за определени видове бира (продукт 2203), определени неподсладени води (продукт 2201 10 90) и определени апарати за филтриране или пречистване на води (продукти 8421 21 00). В Реюнион това се отнася за някои хигиенни продукти (продукти 4818 90 10).

               (18)Поради това Решение № 940/2014/ЕС следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Приложението към Решение № 940/2014/ЕС се изменя, както е посочено в приложението към настоящото решение.

               Член 2

               Настоящото решение влиза в сила на третия ден след деня на публикуването му в Официален вестник на Европейския съюз.

               Член 3

               Адресат на настоящото решение е Френската република.

               Съставено в Брюксел на […] година.

                     За Съвета

                     Председател

                     (1)

                        СЕС, 15 декември 2015 г., съединени дела C-132/14—C-136/14, Комисия срещу Съвет на Европейския съюз, EU:C:2015:813.

                     (2)

                        ОВ С, ...г., стр...

                     (3)

                        Този код заменя код 2202 90 10 вследствие на промените в митническата номенклатура.

    ---documentbreak---

               ЕВРОПЕЙСКА КОМИСИЯ
            Брюксел, 13.12.2018
            COM(2018) 825 final
            ПРИЛОЖЕНИЕ
            към
            Предложение за Решение на Съвета
            за изменение на Решение № 940/2014/ЕС относно продуктите, за които е допустимо пълно или частично освобождаване от данъка „octroi de mer“

               ПРИЛОЖЕНИЕ

               Приложението към Решение № 940/2014/ЕС се изменя, както следва:

               1.Част А се изменя, както следва:

               а)В точка 1 се добавят следните продукти: „0904 22 00, 2103 90 90, 2207 20 00, 3820 00 00, 4819 10 00“.

               б)В точка 2 се добавя продукт „2523 29 00“.

               в)Точка 3 се изменя, както следва:

               i) добавят се следните продукти: „0709 30 00, 0709 40 00, 0709 93 90, 0804 40 00, 0714, 8418 69 00“.

               ii) заличават се следните продукти: „0706, 0709 60, 0804 30, 0805, 0710, 7113, 7117, 8419 19, 9406“.

               г)Точка 5 се изменя, както следва:

               i) добавят се следните продукти: „3102 10 90, 8511 40 00, 8511 50 00, 8511 90 00“.

               ii) заличават се следните продукти: „ 1701, 2002 10, 2007 99 50, 3214 10 90“.

               2.Част Б се изменя, както следва:

               а)Точка 1 се изменя, както следва:

               i) добавят се следните продукти: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“.

               ii) заличават се следните продукти: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“.

               б)Точка 2 се изменя, както следва:

               i) добавят се следните продукти: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30“.

               ii) заличава се следният продукт: „0305 59 80“.

               в)Точка 3 се изменя, както следва:

               i) добавят се следните продукти: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“

               ii) заличават се следните продукти: „0403 10, 3925“.

               г)Точка 5 се изменя, както следва:

               i) добавят се следните продукти: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“.

               ii) заличават се следните продукти: „2005 51 00, 2005 99 80, 3208, 3209, 3920 10, 3923 21, 4819 20 00“.

               3.Част В се изменя, както следва:

               а)В точка 1 се добавят следните продукти: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“.

               б)Точка 2 се изменя, както следва:

               i) добавят се следните продукти: „4401 12 00, 9406 90 10, 9406 10 00, 9406 90 38“.

               ii) заличават се следните продукти: „9406 00 11, 9406 00 20, 9406 00 38“.

               в)Точка 3 се изменя, както следва:

               i) добавят се следните продукти: „0403 10, 3925, 2204 21“.

               ii) заличава се следният продукт: „2204 29“.

               г)В точка 5 се добавят следните продукти: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.